Document ID: 32014R1387

ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1387/2014 ΤΗΣ ΕΠΙΤΡΟΠΉΣ
της 14ης Νοεμβρίου 2014
για την τροποποίηση του παραρτήματος I του κανονισμού (ΕΚ) αριθ. 1528/2007 του Συμβουλίου περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 2 παράγραφος 2,
Εκτιμώντας τα ακόλουθα:
(1)
Ο κατάλογος των δικαιούχων χωρών του καθεστώτος αδασμολόγητων και χωρίς ποσοστώσεις εισαγωγών της ΕΕ καθορίζεται από το παράρτημα I του κανονισμού (ΕΚ) αριθ. 1528/2007.
(2)
Η Κένυα δεν προέβη στις απαραίτητες ενέργειες για την επικύρωση της ενδιάμεσης συμφωνίας οικονομικής εταιρικής σχέσης και, κατά συνέπεια, σύμφωνα με το άρθρο 2 παράγραφος 3 του κανονισμού (ΕΚ) αριθ. 1528/2007, και ιδίως το στοιχείο β) αυτής, δυνάμει του κανονισμού (ΕΕ) αριθ. 527/2013 του Ευρωπαϊκού Κοινοβουλίου και του Συμβουλίου (2) έπαυσε να καλύπτεται από το καθεστώς προτιμησιακής πρόσβασης στην αγορά που παρέχεται από τον κανονισμό (ΕΚ) αριθ. 1528/2007, από την 1η Οκτωβρίου 2014.
(3)
Ωστόσο, η Κένυα, η Ευρωπαϊκή Ένωση και τα κράτη μέλη της ολοκλήρωσαν τις διαπραγματεύσεις για μια συμφωνία οικονομικής εταιρικής σχέσης στις 16 Οκτωβρίου 2014.
(4)
Σύμφωνα με το άρθρο 24α του κανονισμού (ΕΚ) αριθ. 1528/2007, η Επιτροπή εξουσιοδοτείται να εκδίδει κατ' εξουσιοδότηση πράξεις για την τροποποίηση του παραρτήματος I του εν λόγω κανονισμού, ώστε να προστίθενται περιφέρειες ή κράτη από την ομάδα κρατών ΑΚΕ που έχουν ολοκληρώσει τις διαπραγματεύσεις σχετικά με μια συμφωνία μεταξύ της Ευρωπαϊκής Ένωσης και της εν λόγω περιφέρειας ή του εν λόγω κράτους που πληροί τις απαιτήσεις του άρθρου XXIV της συμφωνίας GATT 1994.
(5)
Από την ημερομηνία έναρξης εφαρμογής του παρόντος κανονισμού, η προσθήκη της Κένυας στο παράρτημα I του κανονισμού (ΕΚ) αριθ. 1528/2007 θα υπόκειται στις προϋποθέσεις του άρθρου 2 παράγραφος 3 του εν λόγω κανονισμού, ιδίως του στοιχείου β) αυτού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα I του κανονισμού (ΕΚ) αριθ. 1528/2007 εισάγεται η ακόλουθη χώρα:
«ΔΗΜΟΚΡΑΤΙΑ ΤΗΣ ΚΕΝΥΑΣ»
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Νοεμβρίου 2014.

Labels: 3
13
15
18